छत्तीसगढ़ी में पहली फिल्म बनाने वाले निर्माता-निर्देशक मनु नायक ने बाद में दूसरी छत्तीसगढ़ी फिल्म ‘पठौनी’ की भी घोषणा की थी। लेकिन, 40 साल में उनकी यह फिल्म नहीं बन पाई। आज भी मनु नायक अपनी इस फिल्म को लेकर बेहद उत्साहित हैं। वो कहते हैं – आज भी अगर सही फाइनेंसर मिल जाए तो वह अपना ‘पठौनी’ प्रोजेक्ट हर हाल में पूरा करना चाहते हैं। मनु नायक बताते हैं – मेरी ‘पठौनी’ नारी शक्ति जागरण पर केंद्रित है। उसके लिए मैंनें अपने संगीतकार मलय चक्रवर्ती और गीतकार – डा.एस.हनुमंत नायडू के साथ रायपुर में संगीत पक्ष की तैयारी की थी और यहां से मिथिलेश साहू व पुष्पलता कौशिक को मुंबई ले जाकर गीत रिकार्ड करवाए थे। ‘पठौनी’ का प्रोजेक्ट उसी दौरान पूरा करना था लेकिन ‘कहि देबे संदेश’ का कर्जा छूटते-छूटते मुझे कई साल लग गए। फिल्म को लेकर उठे विवाद के दौरान भागदौड़ में मेरा ज्यादा समय खराब हुआ। जिससे मेरा कैरियर भी चौपट हो गया। फिर मैनें नए सिरे से ‘पठौनी’ प्रोजेक्ट शुरू किया। लेकिन तब तक दूसरी और जवाबदारियां भी सामनें थीं। ऐसे में यह प्रोजेक्ट पूरा नहीं हो पाया। अब मेरी दिली ख्वाहिश अपने ‘पठौनी’ प्रोजेक्ट को पूरा करने की है।